**Ιστορία και Πολιτισμός της Νεώτερης Ευρώπης**

**1492-1789**

**ΘΕΜΑΤΑ ΠΡΟΗΓΟΥΜΕΝΩΝ ΕΞΕΤΑΣΤΙΚΩΝ (2004-2019)**

1. Ποιες ήταν οι συνέπειες των Μεγάλων Ανακαλύψεων για την Ευρώπη και για τον «Νέο Κόσμο»;
2. Συγκρίνατε τη δημογραφική και οικονομική κατάσταση της δυτικής Ευρώπης στα τέλη του 15ου και τα τέλη του 16ου αιώνα σε συσχετισμό με τις πολιτικές και κοινωνικές εξελίξεις.
3. Συγκρίνατε την οργάνωση της ισπανικής και της πορτογαλικής αυτοκρατορίας κατά τον 16ο αιώνα. Σε ποιες περιοχές αναπτύχθηκε η καθεμία και με ποιον τρόπο;
4. Η Μεταρρύθμιση έχει εξηγηθεί ως απελευθέρωση των ανθρώπων από την καταπίεση, ως ανεξέλεγκτη αίρεση, ως αποτυχία της Καθολικής Εκκλησίας και ως μια από τις εκδηλώσεις της αλλαγής από τον Μεσαίωνα στη νεώτερη εποχή. Αξιολογείστε αυτές τις εκτιμήσεις και πείτε ποια θεωρείτε ορθή και γιατί.
5. Πώς αντέδρασε η Ρωμαιοκαθολική Εκκλησία στο κίνημα της Μεταρρύθμισης;
6. Ποια ριζοσπαστικά κινήματα και αιτήματα κοινωνικής αλλαγής επεδίωξαν να εκφραστούν με όχημα τη θρησκευτική Μεταρρύθμιση; Ποια η υποδοχή τους;
7. Πώς συνδέθηκε η θρησκευτική Μεταρρύθμιση με το αίτημα για κοινωνική αλλαγή τον 16ο αιώνα; Ποια στάση κράτησαν οι ηγέτες της Μεταρρύθμισης;
8. Πώς επηρέασε η Μεταρρύθμιση τις ηγεμονικές βλέψεις του Καρόλου Ε’;
9. Πού εμφανίστηκε και γιατί το κίνημα της Αναγέννησης; Ποια τα χαρακτηριστικά του;
10. Πώς εκδηλώνεται η Αναγέννηση εκτός Ιταλίας; Να αναφερθείτε σε συγκεκριμένα παραδείγματα.
11. Ποιες είναι οι κύριες ζώνες οικονομικής δραστηριότητας στην Ευρώπη του 16ου αιώνα; Πώς διαφοροποιούνται μεταξύ τους και πού οφείλεται η ανάπτυξη της καθεμίας;
12. Τι γνωρίζετε για τη Συνθήκη της Βεστφαλίας; Ποια εξέλιξη σηματοδοτεί στην πολιτική οργάνωση της Ευρώπης;
13. Γιατί ο 16ος αιώνας θεωρείται ότι σηματοδοτεί την έλευση της νέας εποχής; Αναφέρατε επιγραμματικά τα κύρια κοινωνικά και πνευματικά χαρακτηριστικά της περιόδου.
14. Αναδείξτε τον ρόλο της Ισπανίας στην ευρωπαϊκή πολιτική και οικονομία από τις Μεγάλες Ανακαλύψεις έως και τον Φίλιππο Β΄.
15. Οι ηγεμονικές επιδιώξεις της Ισπανίας κατά τον 16ο αιώνα
16. Εξηγείστε για ποιους λόγους η εξέγερση των Κάτω Χωρών κατά το δεύτερο μισό του 16ου αιώνα θεωρείται ταυτόχρονα εθνική, πολιτική και θρησκευτική.
17. Πώς διαμορφώνονται η διοικητική οργάνωση και η κοινωνική διαίρεση της Κρήτης επί Ενετοκρατίας; Ποιες ήταν οι προτεραιότητες της πολιτικής της Βενετίας;
18. Ποιες περιοχές του ελληνικού χώρου ανήκαν στη βενετική επικράτεια; Ποια ήταν η επίδραση της Ενετοκρατίας στην κοινωνική οργάνωση και την πνευματική παραγωγή των περιοχών αυτών;
19. Ποια ήταν τα κύρια χαρακτηριστικά της βενετικής θαλασσοκρατίας; Πώς επηρέασε τον ελλαδικό χώρο όσον αφορά την οικονομία και τη διοίκηση;
20. Ποιος ο ρόλος της Βενετίας για την ευρωπαϊκή οικονομία και πολιτική;
21. Πώς διαμορφώνεται το γαλλικό πρότυπο της απόλυτης μοναρχίας την εποχή του Λουδοβίκου ΙΔ΄; Αναφερθείτε στη θεωρητική θεμελίωση και τον διοικητικό, οικονομικό, θρησκευτικό και πολιτισμικό τομέα.
22. Περιγράψτε τη θρησκευτική πολιτική του Λουδοβίκου ΙΔ΄ της Γαλλίας
23. Ποια η σημασία των θρησκευτικών συγκρούσεων για την Ευρώπη κατά τον 17ο αιώνα; Αναφερθείτε στα κύρια παραδείγματα σε σχέση με τις ηγεμονικές φιλοδοξίες των κρατών και τους εμφύλιους ανταγωνισμούς.
24. Πώς εκδηλώνεται η κρίση της ευρωπαϊκής μοναρχίας στα μέσα του 17ου αιώνα και ποιο γενικότερο φαινόμενο αφορά; Αναφερθείτε σε συγκεκριμένα παραδείγματα.
25. Αναφέρατε τα χαρακτηριστικά της απόλυτης μοναρχίας. Στηρίξτε την απάντησή σας σε συγκεκριμένα παραδείγματα.
26. Πού αποδίδεται η άνοδος της Ολλανδικής Δημοκρατίας τον 17ο αιώνα; Πώς εκδηλώνεται αυτή;
27. Σχολιάστε, σε σχέση με το πολιτικό και πολιτισμικό πλαίσιο της εποχής, την απόφαση για την ανοικοδόμηση του ανακτόρου των Βερσαλλιών και τη διαμόρφωση της αυλικής ζωής.
28. Πώς εκφράζονται οι αξίες του Διαφωτισμού στη λογοτεχνική και θεατρική παραγωγή της εποχής;
29. Πότε και πού εκδηλώνεται το φιλοσοφικό ρεύμα του Διαφωτισμού; Ποιες οι βασικές αρχές του και οι κύριοι εκπρόσωποί του;
30. Ποια είναι τα χαρακτηριστικά των εξερευνητικών ταξιδιών του 18ου αιώνα; Ποιες περιοχές «ανακαλύπτονται» τότε και πώς συνδέονται με την επέκταση της ευρωπαϊκής αποικιοκρατίας;
31. Ποια τα χαρακτηριστικά της κοινοβουλευτικής μοναρχίας που καθιερώθηκε στη Μεγάλη Βρετανία στα μέσα του 18ου αιώνα;
32. Πότε και πώς εκδηλώθηκε η Βιομηχανική Επανάσταση στην Αγγλία και τη Γαλλία; Εξηγήστε τις διαφοροποιήσεις που παρατηρούνται σε συνάρτηση με τις πολιτικές, οικονομικές και κοινωνικές συνθήκες των δύο χωρών.
33. Ποιες συγκυρίες ευνόησαν την εμφάνιση της βιομηχανικής οργάνωσης της παραγωγής στη Μεγάλη Βρετανία τον 18ο αιώνα;
34. Συνοψίστε τα βασικά σημεία αντίθεσης μεταξύ της «Ευρώπης του κάρου» και της «Ευρώπης της ατμομηχανής» κατά τη νεώτερη περίοδο στον πολιτικό, οικονομικό και κοινωνικό τομέα. Πότε εμφανίζεται αυτή η διαφοροποίηση και σε ποιες γεωγραφικές περιοχές αναφέρεται;
35. Θα μπορούσε η Βιομηχανική Επανάσταση να ξεκινήσει από τη Γαλλία; Αιτιολογήστε την απάντησή σας.
36. Ποιες ήταν οι συνέπειες της Βιομηχανικής Επανάστασης για την κοινωνική οργάνωση της Μεγάλης Βρετανίας κατά τον 18ο αιώνα;
37. Ποιες είναι οι κοινωνικές μεταβολές που επιφέρει η Βιομηχανική Επανάσταση και με ποιες διαδικασίες γίνεται αυτό;
38. Η Βιομηχανική Επανάσταση έχει χαρακτηρισθεί ως «ο μεγάλος μετασχηματισμός». Συζητείστε αυτή την άποψη
39. Πώς προσδιορίζονται τα φυσικά δικαιώματα του ανθρώπου από τους πολιτικούς στοχαστές του 18ου αιώνα; Ποιες ήταν οι πολιτικές τους συνέπειες;
40. Συνδέστε το θέατρο του Διαφωτισμού και την εμφάνιση του αστικού δράματος με τις νέες κοινωνικές και πνευματικές αξίες του 18ου αι.
41. Αιτιολογήστε τη Γαλλική Επανάσταση με αναφορά στις πολιτικές, οικονομικές, κοινωνικές και πνευματικές συνθήκες της εποχής.
42. Σε ποιες φάσεις μπορούμε να διακρίνουμε τη Γαλλική Επανάσταση; Αναφέρατε τα χρονικά πλαίσια και τα κύρια χαρακτηριστικά τους.
43. «*Οι αντιπρόσωποι […], επειδή πιστεύουν ότι η άγνοια, η λήθη και η περιφρόνηση των ανθρωπίνων δικαιωμάτων είναι οι αποκλειστικοί λόγοι της κοινής δυστυχίας και της διαφθοράς των κυβερνήσεων, αποφάσισαν να εκθέσουν σε μια επίσημη διακήρυξη τα φυσικά, αναπαλλοτρίωτα και ιερά δικαιώματα του ανθρώπου με τελικό σκοπό αυτή η διακήρυξη, μια και θα βρίσκεται συνέχεια μπροστά στα μάτια του κοινωνικού σώματος, να υπενθυμίζει σε όλους αδιάκοπα τα δικαιώματα και τις υποχρεώσεις τους. […] Επομένως, η Εθνική Συνέλευση μπροστά και κάτω από την προστασία του Ανωτάτου Όντος αναγνωρίζει και διακηρύσσει τα παρακάτω δικαιώματα του Ανθρώπου και του Πολίτη.*

*Άρθρο 1 - Οι άνθρωποι γεννιούνται και παραμένουν ελεύθεροι, με ίσα δικαιώματα. Κοινωνικές διακρίσεις γίνονται μόνο με γνώμονα το κοινό συμφέρον.*

*Άρθρο 2 - Σκοπός κάθε πολιτικής ένωσης αποτελεί η διατήρηση των φυσικών και απαράγραπτων δικαιωμάτων του ανθρώπου. Τα δικαιώματα αυτά είναι η ελευθερία, η ιδιοκτησία, η ασφάλεια και η αντίσταση στη βία.*

*Άρθρο 3- Το Έθνος είναι η αποκλειστική πηγή κάθε εξουσίας. Καμία ομάδα ανθρώπων και κανένα άτομο δεν μπορεί να ασκεί εξουσία που δεν απορρέει από το Έθνος. […]*»

Να αναγνωρισθεί το παραπάνω κείμενο και να τοποθετηθεί στον ιστορικό χώρο και χρόνο. Ποιο είναι το φιλοσοφικό ρεύμα που το εμπνέει; Να εντοπισθούν οι χαρακτηριστικές ιδέες του στο κείμενο.

1. Περιγράψτε τη διαδοχή των ηγεμονικών δυνάμεων στον ευρωπαϊκό χώρο από τον 15ο ως τον 18ο αιώνα.
2. Ποιες είναι οι ιδέες και οι εκπρόσωποι του Διαφωτισμού που συνδέονται με τη Γαλλική Επανάσταση και πώς;
3. Ποια ήταν τα χαρακτηριστικά και οι συνέπειες της περιόδου της Τρομοκρατίας για την εξέλιξη της Γαλλικής Επανάστασης;

**🙖**